
MAYA BLAKE

I hjertet av snøstormen

Denne oversettelsen er redigert av: Jeanita Edholm

Miniserie: Hete vintereventyr


Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er del seks av miniserien Hete vintereventyr. 

 

Maya Blakes drøm om å bli forfatter ble vekket til live da hun plukket opp sin første romantiske roman som trettenåring. Lite visste hun om at drømmen ville gå i oppfyllelse! Klyper hun seg fortsatt i armen fra tid til annen for å sjekke at det faktisk er virkelig? Ja, det gjør hun! Kos deg med lesingen!

Doktor Giada Parker holdt fast i termokoppen, og øynene sved litt da den antarktiske vinden pisket henne i ansiktet.

Hun smilte gjennom ubehaget.

Det trippelisolerte værutstyret beskyttet henne mot de verste minusgradene, og om nødvendig kunne hun trekke seg tilbake til det betydelig mindre kjølige personalrommet under dekk på forskningsskipet hun hadde kalt sitt hjem de siste fire månedene.

Dette var hennes siste sjanse til å se det fantastisk vakre landskapet før oppholdet hennes offisielt var over, og hun hadde ikke tenkt å gå glipp av muligheten.

Hun nippet til kaffen og frydet seg over den brennende varmen, men ikke over påminnelsen om hva som ventet henne hjemme i London. Eller Roma. Eller hvor enn moren hennes hadde bestemt at de skulle feire jul i år. Da de hadde snakket sammen for en måned siden, hadde Renata DiMarco ikke bestemt seg for hvor hun skulle dra Giada og hennes eneggede tvillingsøster til for å feire jul.

Giada ønsket med hele seg at hun kunne slippe denne prøvelsen. Kanskje var det blasfemi å innrømme det, men julen var ikke hennes favorittid på året. Hun ville gå så langt som å si at hun avskydde den. Altfor mange anledninger i årenes løp, med altfor mange opprivende scener der Renata utagerte etter de uunngåelige glassene med champagne, hadde ødelagt høytiden for henne.

«Du burde være mer som søsteren din. Hun vet å nyte livet …»

Det rådet hadde hun fått uoppfordret da hun sendte moren en invitasjon til eksamensfesten sin. Renata DiMarco hadde som ventet funnet et annet sted å være da datteren hadde tatt doktorgraden i marinbiologi.

Giada hadde forsikret seg selv om at hun ikke brydde seg om at verken Gigi eller moren hadde kommet, eller at faren hun knapt husket, ikke engang hadde tatt seg bryet med å svare på invitasjonen.

Det eneste som var sikkert, var at hun i det minste ville få noen dagers pusterom i hybelen i London før innkallingen fra Renata kom. Noen dager til å styrke det følelsesmessige forsvaret sitt mot forelderen som ikke så noe galt i å rakke ned på henne ved enhver anledning.

«Giada?»

Hun snudde hodet og så til sin forskrekkelse Martin, sjefen hennes, stå et lite stykke unna med en bekymret mine.

«Unnskyld, Martin, jeg var milevis unna.»

Den rynkede pannen forsvant, og et smil tittet frem gjennom det flere måneder gamle skjegget hans. «Jeg var litt redd for at du hadde blitt til en statue, så stille som du stod. Uansett, du fikk en telefon for fem minutter siden. Søsteren din? Jeg kom for å hente deg. Hun ringer tilbake om ti minutter.»

En bølge av angst veltet over henne.

I løpet av de fire månedene hun hadde vært borte, hadde hun snakket med søsteren tre ganger, og alle samtalene var det Giada som hadde tatt initiativ til, ikke omvendt.

«Sa hun hva det dreide seg om?» spurte hun Martin mens hun fulgte etter ham over det snødekte dekket til trappene som førte ned til de lavere etasjene.

Han ristet på hodet. «Det gjorde hun ikke. Hvis det kan være til hjelp, hørtes det ikke ut som om noe var galt.» Han sendte henne et beroligende smil og gjorde tegn til at hun skulle følge ham ned trappen. «Det hørtes ut som om hun var på bar, faktisk. Jeg ville gitt armen min for en halvliter på en varm pub akkurat nå.»

Hun smilte, men brydde seg ikke om å fortelle ham at Gigi ville høres avslappet ut midt i en brennende apokalypse. Giada pleide å misunne søsteren evnen til å være uberørt i møte med morens melodramatiske raserianfall og de angstfylte dagene Giada hadde måttet utstå.

Hun tok en styrkende slurk av kaffen etter at Martin hadde gått, og hoppet nesten ut av stolen da telefonen ringte.

Ro deg ned.

Hun trakk pusten dypt og svarte. «Hallo?»

«Gids, er det deg?» svarte den dovne stemmen, som med årene hadde blitt så sensuell at den hørtes uhyggelig lik morens ut. Giada skar en grimase over det forhatte kallenavnet Gigi hadde begynt å bruke i det siste. Det var ingen vits i å be henne om å slutte.

«Ja, det er meg. Er alt i orden?»

«Vel», kom det sukkende svaret. «Jeg har veldig lyst til å si ja, søs, men jeg er på en måte i litt av en knipe.»

«På en måte? Enten er du det, eller så er du det ikke. Hva er det?»

«Herregud, Gids, jeg visste at du ville gå av skaftet.»

Giada kunne høre at søsteren himlet med øynene da hun svarte. «Gigi, vi har ikke snakket sammen på flere uker, og du har aldri ringt meg mens jeg har vært borte. Uansett hva det er, bare spytt det ut. Er det mamma?»

Søsteren fnøs. «Det er en måte å gi deg dårlig samvittighet på, søs. Og nei, det er ikke mamma. Det siste jeg hørte, var at hun var i Rio for å få skreddersydd et kostyme til karnevalet i februar.»

«Vær så snill å si at hun ikke har tenkt å bli der i julen? Eller forventer at vi skal bli med henne?»

«Hvem vet? Men jeg tror jul i Rio kan bli gøy. Jeg har ikke vært der på evigheter.»

«Gigi.» Hun så for seg to forferdelige uker sammen med moren og det menasjeriet av venner hun hadde skaffet seg mellom London og Rio. Hun ristet på hodet og konsentrerte seg om det hun kunne kontrollere. Som hvorfor søsteren hadde ringt. «Hva var det du ville snakke med meg om?»

«Vent litt», ropte Gigi.

Giada bet tennene sammen da latteren og glassene klirret i telefonen. Så ble det stille, noe som tydet på at søsteren hadde flyttet seg til et roligere område. «Ok, lov meg først at dette blir mellom oss?»

«Hva da?»

«Lov meg det først, så skal jeg fortelle deg det», forlangte Gigi.

«Jeg har aldri sviktet deg.»

I motsetning til deg.

Hun lot være å legge til det, mest fordi tvillingen ikke så noe galt i å røpe Giadas anliggender for moren, og også fordi angstnivået hennes allerede steg med alarmerende hastighet. Hun trengte ikke mer angst.

«Ja. Ok, greit. Jeg kan ha tatt noe i besittelse som ikke helt tilhørte meg.»

Giada trakk pusten dypt. Søsteren hennes var mange ting, men hun var ingen tyv. Inntil nå, tydeligvis.

«Ikke hopp så fort opp på den høye hesten din, Gids. Det var en grunn til det.»

«Hva har du tatt? Og hva mener du?»

«Jeg tok noe viktig fra en fyr som jeg håpet å få jobbe for. Noe som betyr mye for ham. Og han er en veldig mektig fyr.»

«Hvorfor?»

Gigi snøftet. «Fordi han fortjente det», spyttet hun ut.

«Gigi …»

«Hør her, jeg var litt full da det skjedde, ok? Og dessuten bør man ikke love noe man ikke har tenkt å holde.»

«Skadet han deg?» Minnet om morens kjæreste, som hadde sneket seg inn i livet deres da de var femten år og vunnet deres tillit for så å mishandle dem følelsesmessig, var et uønsket, men tydelig minne.

«Jeg møtte ham for noen måneder siden, og vi beveget oss i de samme kretsene en stund. Jeg hjalp ham med å skaffe informasjon fra noen jeg kjente, og han sa at jeg kunne jobbe for ham. Så ydmyket han meg offentlig, og hevdet at jeg ikke hadde det som skulle til for å være en del av hans dyrebare team.»

Giada pustet ut, og anspentheten slapp en anelse. «Så dette handler om en jobb? Ikke noe annet?»

«Det er ikke bare en jobb, Gids! Vet du hva slags dører det vil åpne for en influenser hvis jeg har Alessio Montaldis støtte?»

«Nei, det gjør jeg ikke, siden jeg ikke aner hvem han er», svarte hun. «Og hva tilbød du deg egentlig å gjøre for ham?»

«Alt han ba om. Jeg ville ha gjort hva som helst for ham.»

Giadas øyne ble store da hun hørte søsterens dype, hese og desperate stemme. En ny bølge av frykt skyllet over henne. «Så han nektet deg jobben. Og hva gjorde du, egentlig?»

«Den tingen jeg tok … det var et arvestykke, Gids. Og jeg … Han hadde lett etter den i en evighet, og hadde funnet den uken før; han var ganske besatt av den, faktisk. Jeg tror det inngikk i en eller annen stor plan han hadde lagt. Uansett, jeg trodde han ville ta meg på alvor hvis jeg beholdt den en stund og så leverte den tilbake.»

«Når tok du den, Gigi?»

«For tre uker siden. Jeg hadde prøvd i månedsvis å få ham til å ombestemme seg om å ansette meg. Jeg trodde dette ville få oppmerksomheten hans.»

«Hør her, bare gi tilbake eiendelene hans. Jeg er sikker på at du kan finne en annen …»

«Jeg kan ikke», avbrøt hun.

«Selvsagt kan du det. Bare lever tilbake tingen og be om unnskyldning …»

«Jeg kan ikke levere tilbake noe jeg ikke lenger har!»

«Hva mener du med at du ikke har den lenger?»

«Jeg mistet den for tre dager siden.»

«Herregud, Gigi.»

«Du må hjelpe meg, Gids. Vær så snill.»

«Hva kan jeg gjøre? Jeg er et halvt kontinent unna.»

«Men du skal vel snart hjem?»

«Ja. Til jul. Sammen med deg og mamma.»

«Det er ikke før om noen uker. Du må hjelpe meg nå. Hvis Alessio oppdager at jeg har mistet den, vet jeg ikke hva som vil skje. Han er mektig og hensynsløs, Giada, og han har rykte på seg for ikke å være til å spøke med.»

«Jeg bryr meg ikke om en maktsyk italiener som tydeligvis liker å ta seg til rette. Når jeg kommer tilbake, skal du og jeg snakke med ham og forklare hva som har skjedd.»

Søsteren fnøs. «Han er ikke italiensk. Han er sicilianer. Han tror allerede at jeg er en ubrukelig tulling. Jeg vil ikke bevise at han har rett, Gids», sa søsteren surmulende.

Giada hadde lyst til å himle med øynene, men irritasjonen hindret henne. «Derfor synes jeg du bør tilstå. Fortell ham hva du har gjort, og snakk med myndighetene om å få det tilbake.»

Hun kunne nesten se søsterens skjødesløse skuldertrekk. «Jeg antar at du ikke bryr deg så mye om meg eller muligheten for at han kan ødelegge karrieren min med noen få telefonsamtaler …»

«Gigi …»

Søsteren pustet ut igjen. «Skal du hjelpe meg eller ikke?»

Nei.

Ordet lå på tungespissen, klar til å bli sluppet løs.

Men hun visste hvor mye søsteren brydde seg om karrieren sin. Dessuten hadde Giada ikke hørt slik bekymring i søsterens stemme på over ti år. Helt siden den siste konfrontasjonen med Tom, som hadde fått moren til å stirre på Giada med noe som lignet hat.

De harde ordene som hadde sprengt den falske familieboblen moren hadde klamret seg til i fillebiter. Giada visste at Renata aldri hadde tilgitt henne for at hun hadde knust den illusjonen.

«Hva vil du at jeg skal gjøre?» spurte hun søsteren.

«Du må kjøpe meg tid til å finne arvestykket.»

Gigis raske svar tydet på at hun hadde tenkt mye på det. «Greit. Gi meg nummeret til denne fyren, så skal jeg …»

«Nei. Herregud, Gids, tror du jeg hadde ringt deg hvis det hadde holdt med en enkel telefonsamtale?»

«Så …»

«Du må distrahere ham ved å late som om du er meg i noen dager mens jeg prøver å finne den», utbrøt Gigi.

«Nei. Absolutt ikke!»

«Så du mener at jeg bare skal møte opp tomhendt og tilstå, og håpe at han ikke ødelegger karrieren min eller anmelder meg? Jeg vet at jeg ikke har en doktorgrad som deg eller er en toppsjef, men jeg vet at jeg kan være en god fikser. Jeg gjør det jo gratis for vennene mine hele tiden. Alt jeg ber om, er din hjelp til å rette opp feilen min, Gids. Han vil ikke vite hvem du er, for du har sjokkerende nok null tilstedeværelse på sosiale medier. Tro meg, jeg sjekket. Og bare to personer vet at jeg har en tvilling. Så … vær så snill?»

Giada lukket øynene da søsterens bønn bet seg fast i det sårbare punktet i hjertet hennes. Mens frykten sildret nedover ryggraden hennes.

For hun visste hva hun kom til å svare allerede før hun hadde tatt sitt neste åndedrag.

*

«Hvor vanskelig er det å finne en kvinne som liker å gi Bacchus kamp til streken når det gjelder å drikke? Har du sjekket cocktailbarene på den franske rivieraen?» Alessio knurret i telefonen, og temperamentet nærmet seg kokepunktet.

En gang i tiden hadde han vært en slave av følelsene sine. Men gjennom lange og vanskelige år hadde han lært at det var en umåtelig fordel å være det motsatte. At fiendene hans vred seg i ubesluttsomhet, varsomhet og mistenksomhet når han viste null følelser. Akkurat slik han ville ha dem.

Men nå kunne han ikke finne roen. Særlig ikke siden det eneste han hørte i enden av røret, var nervøs stillhet. «Snakk!»

«Unnskyld, signor. Vi har holdt øye med hennes vanlige tilholdssteder og utforsket mange flere. Vi har ikke funnet noe. Hun har ikke lagt ut noe på sosiale medier på over en uke, og hun dro ikke tilbake til leiligheten sin etter utekvelden for fem dager siden. Mine menn gjennomsøkte leiligheten, men vi fant ikke gjenstanden.»

«Så det du sier er at hun har sniffet deg opp og gått under jorden?»

«Det virker slik», innrømmet hans betrodde medarbeider.

Selv om Alessio var rasende over utfallet, følte han en ørliten smule beundring for Gigi Parker. Teamet av fiksere han hadde sendt etter henne, var førsteklasses. Ikke hans absolutt beste – de var for øyeblikket opptatt med en annen viktig oppgave, nemlig å finne de siste av familiens fiender og sørge for at de siste fellene var lagt for det oppgjøret han hadde tenkt å ta.

Etter flere år med nitid planlegging var det perfekte tidspunktet valgt – morens favorittårstid.

Men han innså at han hadde undervurdert Gigi. Den flyktige kvinnen som hadde innbilt seg at hun kunne smiske og forføre seg til en jobb hos ham, hadde tross alt en viss dybde. Men hun hadde stjålet fra ham i et useriøst innfall fordi hun ikke fikk det hun ville ha.

Enda verre var det at Cresta Montaldi, gjenstanden hun hadde forsynt seg av, var en gjenstand han hadde brukt brorparten av et tiår på å finne igjen.

Han bet tennene sammen og skulle til å stille et nytt ultimatum da den andre mannen tok ordet. «Vi snakket med en av vennene hennes. Han sa at hun hadde planer om å reise til Sveits. Nærmere bestemt til Gstaad.»

«Er hun på vei hit? Det er litt for beleilig for henne å være på vei to timer unna der jeg befinner meg, synes du ikke? Så dum kan hun da ikke være?» Med mindre hun gjorde det med vilje.

Hånte hun ham?

Selv om det ikke var offentlig kjent, var det heller ingen hemmelighet hvor mye det rubinbesatte familievåpenet betød for ham.

«Det trodde vi også, men … er det ikke verdt å undersøke? Kanskje hun prøver å få kontakt gjennom broren din?»

Alessio rynket pannen og kastet blikket oppover som om han hadde røntgensyn og kunne se gjennom taket og inn på soverommet der Massimo lå og sov av seg nok en bakrus. Alessio hadde kastet inn håndkleet klokken tre om natten, men han visste at Massimo hadde vært oppe med vennene sine til soloppgang, noe som betød at broren ikke ville dukke opp før om en time eller to, til tross for at klokken nærmet seg tolv.

Alessio hadde kommet til Sveits for å dra broren tilbake til Sicilia, til en familiejul som ingen av dem likte, men som måtte gjennomføres av hensyn til løftene de hadde avgitt til moren.

Å vende tilbake til Sicilia var avgjørende for å vise fiendene hans at forandring og gjengjeldelse var på vei.

«Du har sporet henne i tre uker. Har hun hatt kontakt med Massimo?» spurte han.

«Ikke som vi har lagt merke til. Men broren din er lettere å spore enn deg.»

Alessio bet tennene sammen og aksepterte den beklagelige sannheten.

Lillebroren hadde minner om hva som hadde skjedd med dem i fortiden, men han hadde effektivt fortrengt det ved å hengi seg til en playboy-livsstil, og Alessio hadde avlagt et løfte til moren på hennes dødsleie om at han skulle beskytte lillebroren sin for enhver pris.

Løftene var hellige.

Hvis Massimo på en eller annen måte var innblandet i dette, mistenkte Alessio at julen ville bli enda mer anstrengt.

Og hvis Gigi Parker forsøkte å skaffe seg innflytelse ved å bruke broren hans … vel, det var enda en ting han ikke hadde sett komme med denne kvinnen.

«Undersøk saken og gi meg en oppdatering umiddelbart. Ikke svikt meg», sa han som en advarsel. Å holde mennene sine på tå hev, ga resultater.

«Se, signor», var det raske svaret.

Han la på og gikk bort til det brede vinduet og stirret ut over det fantastiske, hvite landskapet.

Selv om han foretrakk Sicilias varmere klima, kunne han ikke nekte for at Gris-Montana var fantastisk om vinteren. Før han fattet interesse for den, hadde den søvnige byen blitt stadig mer populær, om enn i et langsommere tempo enn de mer prangende naboene Gstaad og Montreux.

Men dette var ikke tiden for å stå og beundre utsikten.

Han hadde viktigere ting å gjøre.

Som å stille dem som hadde knust familien hans til ansvar.

For at det skulle skje, måtte han få tilbake arvestykket sitt fra den unnvikende Gigi Parker.

Helst på denne siden av julen.

*

Bare tre timer senere måtte Alessio sette det første på vent til fordel for det siste. Mennene hans hadde gjort alt de kunne for å skaffe ham de svarene han ønsket.

Gigi Parker var faktisk i Gstaad.

Hun hadde ikke tatt seg bryet med å skjule bevegelsene sine, nok en grunn til at hun ikke ville være til nytte for ham som fikser. Han verdsatte diskresjon over alt annet, med mindre det krevdes en viss … teft.

Som da han offentlig avsatte en viss president i Cardosia for ikke så lenge siden. Da han hadde hjulpet sin venn Severino Valente med å avsette den korrupte statslederen, hadde Alessio delvis gjort det for å vise fiendene sine hvor stor rekkevidde han hadde.

Men det var en engangsforeteelse.

Alessio snappet opp nøklene til den raskeste bilen i garasjen, som Massimo hadde tenkt å prøvekjøre før han utvilsomt ville gi den bort i julegave, og gikk ut i den brede gangen i den vidstrakte hytta.

Massimo kom slentrende ned trappen i svarte joggebukser og ingenting annet. Han strøk det altfor lange håret bakover før han rynket pannen mot Alessios frakk og hanskene han holdt i hånden.

«Skal du ut? Etter å ha mast på meg om å stå opp?»

«Jeg må inn til Gstaad for å hente noe. Jeg kommer snart tilbake.»

Massimo himlet med øynene. «Selvsagt finner forretningene deg midt i en øde skilandsby. Gir du deg noen gang?»

«Nei. Jeg kommer aldri til å gi meg før løftet mitt til Matri er innfridd.»

Etter et øyeblikk senket Massimo blikket. Han nikket kort, før han gikk i retning kjøkkenet. «Vi ses senere, da. Jeg skal kanskje møte noen venner til en sen lunsj hvis du ikke kommer til å være her på noen timer?» sa han over skulderen.

«Ciao», sa han og stoppet opp med hånden på dørhåndtaket. «Frati?»

Massimo så seg over skulderen. «Se?»

«Jeg skal møte Gigi Parker. Vet du hvem hun er?»

Massimo rynket pannen. «Nei. Burde jeg det?»

Alessio var stolt av å kunne gjenkjenne løgnere på flere meters avstand. Brorens forvirring var ekte. «Nei. Arrivederci.»

Den spesialtilpassede Lamborghinien brakte ham til destinasjonen på litt under to timer. Da hadde den siste oppdateringen kommet. Til tross for at det bare var midt på ettermiddagen, rapporterte teamet hans at Gigi befant seg i en velkjent bar på skistedet. Den hadde lenge vært omtalt som eksklusiv, men Alessio visste at den hadde mistet sin rett til eksklusivitet da økonomiske innstramminger hadde tvunget den til å åpne dørene for alle.

Den gruppen som fanget og fastholdt Alessios oppmerksomhet, var den store i midten. Nærmere bestemt kvinnen som holdt en champagneflaske i været som om hun var selveste Frihetsgudinnen.

En listig plassert spotlight lyste på det lange, askeblonde håret hennes og fremhevet de tykke, bølgete hårstråene som vanligvis falt halvveis ned på ryggen. Men når hodet var løftet mot taket, kjærtegnet de spisse hårspissene toppen av rumpa hennes og trakk Alessios oppmerksomhet mot den runde formen under den sølvglinsende kjolen.

Alessio rynket pannen da varmen svulmet opp i midten av kroppen, for så å strømme oppover brystet til halsen. Hendene hans knyttet seg i frakkelommene, og skuldrene strammet seg av grunner han ikke kunne forstå.

Hadde den Gigi han hadde møtt for flere måneder siden, fått nye former siden sist de møttes? Var leppene hennes også blitt litt fyldigere?

Og blikket hun sendte mennene i gruppen virket nesten … kokett, mens hun hadde vært frekk overfor Alessio.

Hvorfor var blikket hans festet på kvinnen som fremførte en smakløs forestilling for et halvt dusin menn og kvinner som virket like begeistret? Og hvorfor sendte deres slaviske oppmerksomhet en puls av raseri gjennom ham?

«Sir, kan jeg få …?»

Alessio avviste servitrisen med en kort hoderisting, og konsentrerte seg fullt og helt om kvinnen som nå hevet fingeren mot en av mennene i gruppen. Fyren falt ut av stolen og ned på knærne, før han ivrig krøp ned for føttene hennes.

Alessios føtter beveget seg, og raseriet steg uforklarlig.

Han sa til seg selv at det var fordi han hadde fått nok av dette skuespillet. Men da han nærmet seg dem, vokste trangen til å fjerne hendene hans fra hoftene hennes til urimelige proporsjoner.

«Hvem. Er. Neste?»

«Ingen. For den lille festen din er over.»

Raseriet brøt ut og døde like raskt da hodene dreide i hans retning, og ansiktsuttrykkene endret seg fra overraskelse til sjokk til forsiktighet mens hviskingen vandret gjennom folkemengden.

I midten stivnet Gigi, og de røykgrå, mandelformede øynene hennes ble store før munnen hennes åpnet seg.

Og til tross for den nysgjerrige varmen som spredte seg i ham, bet han tennene sammen og løftet det ene øyenbrynet mens han ventet på det neste trekket hans.

«Herr Montaldi … Alessio, for en herlig overraskelse!»

